text: DMI advarer om is-slag og meget glatte veje
  01 februar 2014 kl. 05.13
  Lørdag formiddag, når vi får et kraftigt omslag i vejret med nedbør i Syd- og Vestjylland, kan temperaturen fortsat ligge lige under frysepunktet nogle steder, hvilket skaber risiko for is-slag og ekstremt glatte veje og fortove.
  Det advarer DMI om.
  Is-slag dannes, når nedbør passerer gennem et luftlag med temperaturer over frysepunktet, mens temperaturen i de lavere luftlag fortsat er under frysepunktet. Herved kan regndråberne, efter de er smeltet på ny blive afkølet til under frysepunktet. Når de underafkølede regndråber rammer overflader, vil de øjeblikkeligt fryse og lægge sig som et is-panser, der kan være næsten usynlig - men ufatteligt glat.
  Og selv om temperaturen i to meters højde stiger til mellem 1 og 4 plus-grader, vil mange overflader stadig have en temperatur, som er under frysepunktet. Så uanset om nedbøren falder som slud eller regn, kan der, når nedbøren rammer den frosne jordoverflade, blive dannet et lag af is.
   - Se hele DMIs advarsel her
  